Становище

от: доц. д-р Владимир Иванов Донев,

преподавател на основен договор във ВТУ „Св. св. Кирил и Методий“

за дисертационния труд на Мария Стефанова Боеклиева,

редовен докторант към ФКНФ – СУ „Климент Охридски“,

по професионално направление: 2.1 Филология (Литература на народите на Европа, Америка, Африка, Азия и Австралия – Странознание на Източна Азия),

за получаване на образователна и научна степен „доктор” на тема:

**„Японското *шинто:* и корейският шаманизъм като елементи на културна и национална идентичност**

**(От началото на ХХ век до наши дни)“**

**1. Представяне на дисертационния труд**

Дисертацията„Японското *шинто:* и корейският шаманизъм като елементи на културна и национална идентичност (От началото на ХХ век до наши дни)“ се състои от увод, четири глави, заключение, секция с приложения, които са 6 на брой, и библиография. Обемът на дисертацията е 423 страници, от които 308 страници представляват основен научен текст. Списъкът с използвана литература обхваща 469 заглавия (36 на кирилица, 1 на руски език, 8 на немски език, 387 на английски език, 26 на японски език, 11 на корейски език), като към тях се добавят 7 вестника на японски език, 6 вестника на корейски език и 5 документа.

Авторката определя като **обект** на изследването си културната и националната идентичност на японския и корейски народ и процеса на нейното създаване в периода от началото на ХХ век до наши дни.

**Предметът** на труда включва ролята и функциите на традиционните религиозни системи *шинто:* и шаманизма в изграждането на съвременната японска и корейска идентичност.

**Целите** и **задачите** са да се представи максимално широко и задълбочено изграждането на културна и национална идентичност в Япония и Корея въз основа на *шинто:* и шаманизма през целия ХХ век до наши дни на базата на теоретични постановки и практически аспекти, чрез последяване на основните концепции за национална и културна идентичност в японски и корейски контекст до съпоставка на ролята на двете религии в социокултурната динамика на японското и корейското общество в съвременния контекст.

**Методите на изследване**, които са използвани в труда, са теоретичен, аналитичен, системен, исторически, сравнителен и количествен. Приложени са и специализирани методологически подходи, свързани със социология на религията, с теории за националната идентичност, концепции за общественото развитие, методология, основаваща се на психологията.

**2. Актуалност и значимост на представения в дисертационния труд проблем.**

Актуалността на темата и значимостта на дисертационния труд се обуславят от няколко фактора. Търсейки своя ниша за научно изследване, авторката се насочва към един недостатъчно разработен проблем в българската наука за ролята на *шинто:* и шаманизма в съвременните концепции на японци и корейци за тяхната културна и национална идентичност. Докторантката вярно посочва, че темата на дисертацията е сложна и комплексна в социокултурен аспект, че обхваща динамиката на един исторически процес, който търпи постоянни промени и развитие, проследен почти до наши дни, и проучването на явлението изисква яснота и дълбочина в анализа и обобщенията. Трудът обогатява познанията ни за историята, културата и идентичността на две далекоизточни държави – Япония и Корея (Република Корея и КНДР).

**3. Основни изводи и научни приноси на дисертационния труд**

Дисертацията на докторант Мария Боеклиева впечатлява със своята *интердисциплинарна тема*, която изисква, първо, задълбочени теоретични познания по история, култура, религия, фолклор, етнопсихология, социална психология, политическа етнология, антропология и второ, много добра осведоменост за историята, политическото и общественото развитие на страните от Източна Азия (по специално Япония и Корея (Република Корея и КНДР), международните отношения в региона на Източна Азия, езика, културите и религиите на народите и държавите от този регион.

Мария Боеклиева наистина демонстрира висока ерудиция, която чисто количествено може да бъде измерена в 469 заглавия от използваната научна литература и 553 бележки и коментари в обема на основния научен текст. Разбира се това са външни показатели, но те показват обхвата на подготовката, осмислянето и реализацията на предложената тема в труда. Авторката е успяла да използва по-важните теоретически и методологически постановки и постижения в посочените по-горе научни области, за да направи задълбочен и широк срез в анализа си на отделните аспекти в подтемите, които обхваща основният научен проблем в изследването.

Това проличава и в структурата на дисертацията. Трудът се състои от четири глави: глава № 1 „*Шинто*: и шаманизмът в развитието на Япония и Корея“; глава № 2 „Традиционните религиозни вярвания като социокултурна платформа на политическия сблъсък на Корея и Япония в първата половина на ХХ век“; глава № 3 „Ролята на *шинто:* в съвременните социокултурни и национални тенденции в Япония; глава № 4 „Шаманизмът в съвременната социо-културна динамика на Корейския полуостров“. Във всяка от четирите части анализът е проведен много промислено и детайлно, от аспект до множество подаспекти на проблема.

Същото може да се каже и за задълбочените познания и тълкувания на авторката върху съдържанието и ролята на основните исторически документи и извори, представени обобщено в приложение № 5 „Списък на историческите извори и документи“.

Впечатляващо е, че докторантката е подготвила такъв солиден научен справочен апарат, състоящ се от шест приложения, които максимално изясняват и улесняват възприемането на използваната фактология и терминология в дисертацията. Приложени са шест секции: приложение № 1 „Речник на научните термини и понятия“, приложение № 2 „Речник с понятия и термини на японски език“, приложение № 3 „Речник с понятия и термини на корейски език“, приложение № 4 „Японски министър-председатели, които посещават храма Ясукуни след края на Втората световна война (1939 – 1945 г.)“, приложение № 5 „Списък на историческите извори и документи“ и приложение № 6 „Хронология на събитията в периода от началото на ХХ век до наши дни“. Смятам, че така изградените приложения имат не само висока научно-справочна стойност в подреждането и обобщаването на данните, но и насочват вниманието върху тях от различен ъгъл, като добавят нов акцент към корпуса на основния текст.

Приемам очертаните от авторката приноси на дисертационния труд и мисля, че те са премерено и коректно посочени.

**4. Мнения, препоръки и бележки**

Трудът на Мария Боеклиева е зрял плод на задълбочени научноизследователски интереси и усилия през годините, в следствие на което той се превръща несъмнено в ценен принос за българската японистика и кореистика.

Изследването притежава четивност, зад която стоят ясна и задълбочена формулировка на разглежданите процеси и явления. Посочената черта зависи от дълбочината на анализа и синтеза на мисълта. Тези две страни на научното мислене на авторката са много добре изявени, представят адекватно сложността на поставените въпроси, като разкриват многоаспектните взаимовръзки между явленията.

Този труд несъмнено заслужава да бъде отпечатан след необходимата подготовка на текста. Затова искам да обърна внимание за едно допълнително сверяване при транскрипцията на някои имена на учени, цитирани в дисертацията. Например името на френския семиотик Ролан Барт се явява като Роланд Бартес (с. 90), разчетено през английски, социологът Пиер Бурдийо е представен като Пиер Бордю (с. 128).

**5. Заключение и предложение**

Представеният труд напълно отговаря на изискванията за дисертация за присъждане на образователната и научна степен „доктор” и дори ги надскача със своята задълбоченост, обем и многопластовост. Това ми дава пълното основание да дам категорично положителна оценка за присъждане на образователната и научна степен „доктор” на Мария Стефанова Боеклиева пред членовете на уважаемото научното жури.